ระดมแบงก์รัฐ-ต้นกล้าอาชีพซับน้ำตาราชประสงค์
ทุกหน่วยงานกำลังระดมสรรพกำลังในการช่วยเหลือผู้ประกอบการ ลูกจ้าง พนักงานที่ได้รับผลกระทบจากการปิดแยกราชประสงค์ รวมถึงธุรกิจย่านสีลมที่ได้รับความเสียหายอย่างหนัก
24 เม.ย. 2553

ทุกหน่วยงานกำลังระดมสรรพกำลังในการช่วยเหลือผู้ประกอบการ ลูกจ้าง พนักงานที่ได้รับผลกระทบจากการปิดแยกราชประสงค์ รวมถึงธุรกิจย่านสีลมที่ได้รับความเสียหายอย่างหนัก
นายไพฑูรย์ แก้วทอง รมว.แรงงาน เปิดเผยว่า ได้สั่งการให้กรมสวัสดิการคุ้มครองแรงงาน กรมการจัดหางาน และสำนักงานประกันสังคม เปิดศูนย์ช่วยเหลือผู้ใช้แรงงานและผู้ประกันตนที่ได้รับความเดือดร้อนจากการชุมนุมบริเวณสี่แยกราชประสงค์และสีลม ซึ่งมีโรงงานและบริษัทหลายแห่งปิดทำการชั่วคราว
พร้อมทั้งได้สั่งการให้นำเงินกองทุนจากสวัสดิการคุ้มครองแรงงานที่มีวงเงินประมาณ 300 ล้านบาท เพื่อปล่อยกู้ฉุกเฉินให้กับผู้ประกอบการที่ได้รับความเดือดร้อนจากการชุมนุม โดยขณะนี้มีผู้เดือดร้อนได้มาลงทะเบียนขอความช่วยเหลือแล้ว 90 คน เป็นนายจ้าง 29 คน และลูกจ้าง 61 คน
นอกจากนั้น ลูกจ้างที่ได้รับผลกระทบการจากปิดกิจการในพื้นที่การชุมนุมนั้น สามารถลงทะเบียนเพื่อเข้าร่วมโครงการต้นกล้าอาชีพ วงเงิน 86 ล้านบาท โดยจะให้เบี้ยเลี้ยงลูกจ้างมาฝึกอบรมอาชีพวันละ 120 บาท เพราะบริษัทบางแห่งจ่ายเงินเดือนพนักงานประมาณ 75% ในกรณีหยุดให้บริการชั่วคราว แต่เชื่อว่าคงไม่เพียงพอกับรายจ่ายของบรรดาลูกจ้างที่เดือดร้อน และลูกจ้าง-นายจ้างสามารถลดการจ่ายเงินสมทบเข้ากองทุนประกันสังคมได้ตามสัดส่วนรายได้ที่ลดลง
สำหรับลูกจ้างที่อยากเปลี่ยนงานใหม่หรือออกจากงาน สำนักงานประกันสังคมจะเป็นผู้รับภาระจ่ายชดเชยการว่างงาน 50% ของรายได้นาน 3 เดือน และมาขึ้นทะเบียนเพื่อให้กระทรวงแรงงานจัดหางานให้ 
ล่าสุดสถานการณ์การชุมนุมได้ลุกลามจากแยกราชประสงค์ไปจนถึงย่านสีลม ส่งผลให้สถานประกอบการหลายแห่งมีความเสี่ยงที่จะได้รับผลกระทบ ซึ่งจากการประเมินตัวเลขสถานประกอบการและจำนวนลูกจ้างในถนนสีลม พบว่ามีสถานประกอบการทั้งหมด 1,073 แห่ง ลูกจ้าง 28,066 คน 
นายโสฬส สาครวิศว กรรมการผู้จัดการธนาคารเพื่อการพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ เปิดเผยว่า ธนาคารเตรียมนำมาตรการให้ความช่วยเหลือกลุ่มผู้ประกอบการเอสเอ็มอีย่านราชประสงค์เป็นรายกรณีไปตามความรุนแรงของปัญหา เบื้องต้นคาดว่าจะมีการออกมาตรการระยะสั้น ได้แก่ การพิจารณาหยุดคิดเงินต้นและให้ผู้ประกอบการชำระเฉพาะดอกเบี้ย รวมทั้งอาจพิจารณาปล่อยสินเชื่อดอกเบี้ยต่ำเพื่อเสริมสภาพคล่องด้วย 
ด้านนายขรรค์ ประจวบเหมาะ กรรมการผู้จัดการธนาคารอาคารสงเคราะห์ (ธอส.) กล่าวว่า ธนาคารจะพิจารณายืดระยะเวลาในการชำระค่างวดออกไป 3-6 เดือน และอาจงดคิดเงินต้น โดยจะให้ลูกหนี้ชำระเฉพาะดอกเบี้ย สามารถมาแจ้งความประสงค์ขอประนอมหนี้ได้ที่ทุกสาขาของธนาคาร พบว่าส่วนใหญ่เป็นลูกค้าที่ประกอบอาชีพรับจ้างและบริการในธุรกิจโรงแรม ห้างสรรพสินค้า  
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย เปิดเผยว่า ลูกค้าสินเชื่อบ้านที่ได้รับผลกระทบด้านรายได้ ซึ่งเป็นผลกระทบจากชุมนุม ไม่ว่าจะเป็นเจ้าของธุรกิจหรือลูกจ้างที่ไม่สามารถเข้าไปทำงานได้ สามารถมาขอรับความช่วยเหลือจากธนาคาร โดยธนาคารจะพิจารณาลดค่างวดในการผ่อนชำระสูงสุดถึง 40% ซึ่งเป็นมาตรการที่เคยออกมาเมื่อปีที่แล้ว 
นอกจากนั้น ธนาคารยังอยู่ระหว่างหามาตรการช่วยเหลือเยียวยาทางด้านสินเชื่อแก่ผู้ประกอบการธุรกิจห้างร้าน โรงแรม รวมถึงพนักงานลูกจ้างในแถบพื้นที่ราชประสงค์ สีลม และบริเวณใกล้เคียง 
นายภุชงค์ ตัณฑศรี ผู้อำนวยการที่อยู่อาศัย ธนาคารกรุงศรีอยุธยา กล่าวว่า เชื่อว่าทุกธนาคารยินดีช่วยเหลือลูกค้า ไม่ว่าลูกค้าจะได้รับผลกระทบจากสาเหตุใด ถ้ามีปัญหาด้านรายได้ให้เข้ามาคุยกัน หากธนาคารตรวจสอบพบว่าลูกค้ามีปัญหาจริงๆ จะได้ปรับเงื่อนไขการผ่อนชำระค่างวดออกไป อยากขอผ่อนน้อยลง แล้วผ่อนนานขึ้น หรือเงื่อนไขอื่นๆ ให้สอดคล้องกับรายได้ 
รายงานข่าวจากธนาคารกรุงเทพ เปิดเผยว่า ธนาคารอนุญาตให้พนักงานกลับบ้านได้เร็วขึ้น โดยหัวหน้าแต่ละสายงานพิจารณาเป็นกรณีๆ ไป หากพบว่าไม่มีงานที่ต้องทำเร่งด่วน หรือถ้ามีงานก็ให้รีบสะสางแล้วกลับบ้านได้เร็วขึ้น 
นางรัชนี นพเมือง ผู้ช่วยผู้จัดการใหญ่ ธนาคารกรุงเทพ กล่าวว่า ธนาคารให้ความสำคัญกับลูกค้าและพนักงานเป็นลำดับสูงสุด โดยจะพยายามไม่ให้พนักงานเข้าไปทำงานในพื้นที่ที่มีความเสี่ยง 
นายวีรวัฒน์ ปัณฑวังกูร รองกรรมการผู้จัดการ ธนาคารกสิกรไทย กล่าวว่า ธนาคารมีมาตรการตั้งแต่วันจันทร์ที่ผ่านมา ให้พนักงานทำงานที่สำนักงานสีลม ไปทำงานที่สำนักงานสำรอง เหลือไว้เฉพาะพนักงานที่คอยให้บริการลูกค้า โดยธนาคารยังคงให้บริการถึงเวลา 15.30 น. 
สำหรับสาขาในบริเวณใกล้เคียงได้ลดอัตรากำลังลงเหลือครึ่งหนึ่งจากปกติ โดยแบ่งเป็น 2 ทีม สลับกันทำงาน 
รายงานข่าวแจ้งว่า สาขาย่อยของธนาคารต่างๆ ที่อาคารซิลลิก เฮ้าส์ ไม่ว่าจะเป็นธนาคารกรุงศรีอยุธยา ธนาคารสแตนดาร์ดชาร์เตอร์ด (ไทย) ธนาคารกรุงไทย และธนาคารกรุงเทพ ตลอดจนสาขาธนาคารที่อยู่ฝั่งตรงข้าม บริเวณใกล้หัวถนนสีลม อาทิ ธนาคารยูโอบี ซีไอเอ็มบี (ไทย) ปิดทำการ
นางจันทรา บูรณฤกษ์ เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ได้ประสานข้อมูลจากศูนย์เอราวัณ เพื่อตรวจสอบผู้ได้รับ|บาดเจ็บที่เป็นทั้งผู้ป่วยนอกและผู้ป่วยใน ว่ารักษาในโรงพยาบาลใดบ้าง และผู้ได้รับบาดเจ็บแต่ละรายทำประกันกับบริษัทใดบ้างเพื่อประสานงานกับบริษัทดูแลผู้ป่วย
ทั้งนี้ ชาวต่างชาติที่รักษาที่โรงพยาบาลกรุงเทพคริสเตียนได้ประสานกับศูนย์บริการนักท่องเที่ยวต่างประเทศของการท่องเที่ยวแห่งประเทศไทย (ททท.) ขณะนี้บริษัท อินทรประกันภัย กำลังเข้าไปช่วยดูแลรักษา ส่วนอีกคนได้รับบาดเจ็บเล็กน้อยทำการรักษาและเดินทางกลับแล้ว 
สำหรับกรณีที่ผู้ร้ายใช้อาวุธอาร์พีจียิงถังน้ำมันของบริษัท แทปไลน์ นางจันทรา กล่าวว่า จากการตรวจสอบบริษัทดังกล่าวได้ทำประกันกับบริษัท ทิพยประกันภัย หวงเงิน 700 ล้านบาท ซึ่งเป็นการทำประกันพิเศษสำหรับธุรกิจด้านน้ำมันและก๊าซธรรมชาติ วงเงินจึงครอบคลุมความเสียหายทุกด้าน